În atelierul său a realizat monumente funerare, sculptură în lemn pentru biserici, decorații în stuc pentru clădiri și după anul 1867 a făcut macheta Bisericii Episcopale din Curtea de Argeș din lemn de tei și de mesteacăn. Macheta a fost făcută după planurile și desenele lui Ludwig Reissenberger și Gaetano Burelly pentru pavilionul României de la Expoziția Universală de la Paris. Burelly a participat cu proiectul de restaurare a Mânăstirii Curtea de Argeș la Expoziția artiștilor în viață din 1865 unde a primit Mențiunea Onorabilă. Karl Storck a mai executat pentru Expoziția de la Paris și portretele în sare ale lui Carol I al României și Napoleon al III-lea al Franței, pentru care i s-a adus un model din gips de la Paris, sarea fiind considerată o importantă bogăție naturală a României. Cu cele trei lucrări cu care s-a prezentat la Expoziția de la Paris, sculptorul german a primit importanta sumă de 1200 de galbeni. A mai realizat mobilier și strane pentru bisericile din Clejani, Ghighiu, Viforâta, iar în București pentru bisericile Șelari, Sfântul Pantelimon și Antim.